ສະມາຄົມວິຈິດສິນລາວ ຮ່ວມກັບສະມາຄົມວິຈິດສິນຫວຽດນາມ ແລະ ສູນວັດທະນາທໍາຫວຽດນາມປະຈໍາລາວ ໄດ້ຈັດງານວາງສະແດງຜົນງານວິຈິດສິນຂອງສິນລະປິນລາວ ແລະ ສິນລະປິນຫວຽດນາມ
ໃນວັນທີ 29 ກັນຍາ 2022 ທີ່ສູນວັດທະນາທໍາຫວຽດນາມ ນະຄອນຫຼວງວຽງຈັນ ໂດຍການເຂົ້າຮ່ວມຂອງທ່ານ ຫງຽນບາຮຸ່ງ ເອກອັກຄະລັຖະທູດຫວຽດນາມປະຈໍາລາວ ທ່ານ ໄມ່ສິງ ຈັນບຸດດີ
ປະທານສະມາຄົມວິຈິດສິນລາວ ແລະ ທ່ານ ເຊີນດວນ ປະທານສະມາຄົມວິຈິດສິນຫວຽດນາມ ພ້ອມດ້ວຍແຂກຖືກເຊີນຈາກພາຍໃນ ແລະ ຕ່າງປະເທດເຂົ້າຮ່ວມ.
ຈຸດປະສົງຂອງການຈັດງານວາງສະແດງຄັ້ງນີ້ ເພື່ອສະເຫຼີມສະຫຼອງວັນສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 60 ປີ ແລະ ວັນເຊັນສົນທິສັນຍາການຮ່ວມມືລາວ-ຫວຽດນາມ ຄົບຮອບ
45ປີ ໃຫ້ມີຄວາມໝາຍເລີກເຊິິງ.ທ່ານ ໄມ່ສິງ ຈັນບຸດດີ ປະທານສະມາຄົມວິຈິດສິນລາວ ກ່າວວ່າ : ຫຼາຍສິບປີຜ່ານມາລາວ-ຫວຽດນາມ ແລະ ສະຖາບັນວິຈິດສິນແຫ່ງຊາດ ກົມວິຈິດສິນລາວ-ຫວຽດນາມ
ໄດ້ມີການພົວພັນຮ່ວມມືທາງດ້ານວິຊາການວິຈິດສິນມາຍາວນານ, ມີການແລກປ່ຽນຄະນະຜູ້ແທນຂັ້ນນໍາ, ວິຊາການເພື່ອຢ້ຽມຢາມ ແລກປ່ຽນເຊິ່ງກັນ ແລະ ກັນ. ຕັ້ງຄ້າຍປະດິດຄິດແຕ່ງດ້ານວິຈິດສິນ
ຂອງສອງປະເທດ ແລະ ລະດັບອາຊຽນ ຈັດງານວາງສະແດງຜົນງານວິຈິດສິນຮ່ວມກັນ ແລະ ອື່ນໆ. ງານວາງສະແດງສິນລະປະຮ່ວມສະໄໝຂອງສະມາຄົມວິຈິດສິນລາວ – ຫວຽດນາມ ໃນຄັ້ງນີ້ ມີຜົນງານ
ຂອງສິນລະປິນສາມາຄົມວິຈິດສິນຫວຽດນາມຈໍານວນ 23 ຜົນງານ ໃນນັ້ນມີຮູບແຕ້ມຈິດຕະກໍາ ແລະ ຮູບແຕ້ມພາບພິມ ມີຜົນງານຂອງສິນລະປິນລາວ ຈຳນວນ 40 ຜົນງານ ລວມທັງໝົດ 63 ຜົນງານ
ໃນນັ້ນມີຜົນງານຈິດຕະກໍາ ປະຕິມະກໍາ.
ຜົນງານຮູບດັ່ງກ່າວແມ່ນແຕ້ມດ້ວຍສີນໍ້າ ສີອັກຄະລີລິກ ສີນໍ້າມັນ ຮູບປັ້ນຫຼໍ່ ແລະ ຮູບແກະສະຫຼັກໄມ້. ງານວາງສະແດງຜົນງານວິຈິດສິນຂອງສິນລະປິນລາວ ແລະ
ສິນລະປິນຫວຽດນາມຈະດໍາເນີນໄປຮອດວັນທີ 3 ຕຸລາ 2022 ທີ່ສູນວັດທະນາທໍາຫວຽດນາມ ນະຄອນຫຼວງວຽງຈັນ.
ສະມາຄົມວິຈິດສິນລາວ ຮ່ວມກັບສະມາຄົມວິຈິດສິນຫວຽດນາມ ແລະ ສູນວັດທະນາທໍາຫວຽດນາມປະຈໍາລາວ ໄດ້ຈັດງານວາງສະແດງຜົນງານວິຈິດສິນຂອງສິນລະປິນລາວ ແລະ ສິນລະປິນຫວຽດນາມ